“บิ๊กตู่” ลั่นยังไม่ใช้ ม.44 แก้ “ทีวีดิจิตอล” แนะกสทช.หารือกันเองก่อน
“บิ๊กตู่” ลั่นยังไม่ใช้ ม.44 แก้ “ทีวีดิจิตอล” แนะกสทช.หารือกันเองตามวิธีการปกติก่อน
6 ก.ย. 2560

พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) กล่าวถึงกรณีที่เลขาธิการสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) มีแนวคิดจะขอใช้อำนาจมาตรา 44 เพื่อให้เอกชนสามารถคืนช่องทีวีดิจิตอลว่า ยังไม่มีข้อเสนอในเรื่องนี้มา และยังไม่มีการพูดคุยกันในเรื่องนี้
อย่างไรก็ตาม เห็นว่าควรจะต้องหาวิธีการตามปกติก่อน หากไม่สามารถแก้ปัญหาได้ค่อยกลับมาหารือกันใหม่ โดยจะต้องพิจารณาความเหมาะสมและผลกระทบที่จะเกิดขึ้น
“การแก้ปัญหาจะต้องมีการพูดคุยกันก่อน เช่นเดียวกับปัญหาอื่นๆ ที่จะต้องหารือกันก่อนไม่ใช่มารอใช้กฎหมายบังคับอย่างเดียว แต่ทุกอย่างควรเกิดจากการยินยอมพร้อมใจกัน เพื่อก้าวข้ามปัญหาและเดินหน้าการพัฒนาประเทศ”พล.อ.ประยุทธ กล่าว